ທ່ານ ນາງ ຄໍາເພົາ ເອີນທະວັນ, ເອກອັກຄະລັດຖະທູດ ສປປ ລາວ ປະຈໍາ ສປ ຈີນ ໄດ້ນໍາພາຄະນະສະຖານທູດລາວ ທີ່ນະຄອນຫຼວງປັກກິ່ງ ແລະ ສະຖານກົງສຸນໃຫຍ່ລາວ ທີ່ນະຄອນຊາງຊາ, ແຂວງຮູນານ ຕາງໜ້າລັດຖະບານເຂົ້າຮ່ວມງານສັບປະດາການແລກປ່ຽນການສຶກສາ ຈີນ-ອາຊຽນ ປະຈໍາປີ2021 ລະຫວ່າງ ວັນທີ 23 ຫາ 26 ກັນຍາ 2021ທີ່ນະຄອນກຸ້ຍຢາງ, ແຂວງກຸ້ຍໂຈວ. ພາຍໃຕ້ຫົວຂໍ້ ‘‘ຄວາມຮູ້ ແລະ ການປະຕິບັດຮ່ວມເປັນອັນດຽວ, ວິໄສທັດດ້ານການສຶກສາທີ່ຮ່ວມກັນກໍ່ສ້າງການຮ່ວມມື ເພື່ອການພັດທະນາແບບຍືນຍົງ’’, ຊຶ່ງພິທີເປີດງານທາງການໄດ້ຈັດຂຶ້ນ ໃນຕອນເຊົ້າຂອງວັນທີ 24 ກັນຍາ 2021, ໂດຍມີການນໍາຂັ້ນສູງຝ່າຍຈີນ ແລະ ການນຳຂັ້ນສູງຂອງບາງປະເທດອາຊຽນໄດ້ມີຄໍາເຫັນໃນພິທີເປີດທາງການ ແບບທັງອອນລາຍ ແລະ ອ໊ອບລາຍ. ໃນນີ້, ພະນະທ່ານ ສອນໄຊ ສີພັນດອນ, ຮອງນາຍົກລັດຖະມົນຕີ, ລັດຖະມົນຕີກະຊວງແຜນການ ແລະ ການລົງທຶນ ແລະ ທ່ານ ຮອງສາດສະດາຈານ, ປະລິນຍາເອກ ພຸດ ສີມມະລາວົງ, ລັດຖະມົນຕີກະຊວງສຶກສາທິການ ແລະ ກິລາ ກໍໄດ້ຕາງໜ້າລັດຖະບານ ສປປ ລາວ ມີຄໍາເຫັນໃນພິທີເປີດເຊັ່ນດຽວກັນ.
ຕອນບ່າຍວັນທີ 05 ຕຸລາ 2021, ທ່ານ ແສງເພັດ ຮຸ່ງບຸນຍວງ, ເອກອັກຄະລັດຖະທູດວິສາມັນຜູ້ມີອໍານາດເຕັມ ແຫ່ງ ສປປ ລາວ ປະຈຳ ສສ ຫວຽດນາມ ທີ່ ຮ່າໂນ້ຍ ໄດ້ຕ້ອນຮັບການເຂົ້າຍື່ນສານຕາຕັ້ງຂອງທ່ານ ເກອີໂຈ ໂນແວນໂຕ (H.E. Mr. KeijoNorvanto) ເພື່ອດຳລົງຕຳແໜ່ງເປັນເອກອັກຄະລັດຖະທູດວິສາມັນ ຜູ້ມີອຳນາດເຕັມ ແຫ່ງ ສາທາລະນະລັດ ແຟງລັງ ປະຈໍາ ສາທາລະນະລັດ ປະຊາທິປະໄຕ ປະຊາຊົນລາວ, ໂດຍມີສຳນັກງານຕັ້ງຢູ່ ຮ່າໂນ້ຍ, ສສ ຫວຽດນາມ.
ໃນຕອນເຊົ້າຂອງວັນທີ 5 ຕຸລາ 2021, ທ່ານ ແສງ ສຸຂະທິວົງ, ເອກອັກຄະລັດຖະທູດວິສາມັນ ຜູ້ມີອຳນາດເຕັມ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ປະຈຳຣາຊະອານາຈັກໄທ ທີ່ ບາງກອກ ໄດ້ຕ້ອນຮັບການເຂົ້າຢ້ຽມອຳລາຂອງ ທ່ານ ນາງ ມາເລຍ ອາລິເຊຍ ຄັດໂສນີ ເດ ສັນຊຽນ (Maria AliciaCuzzoni de Sonschein) ເອກອັກຄະລັດຖະທູດວິສາມັນ ຜູ້ມີອຳນາດເຕັມ ແຫ່ງ ສາທາລະນະລັດ ອາກຊັງຕິນ ປະຈຳ ສາທາລະນະລັດ ປະຊາທິປະໄຕ ປະຊາຊົນລາວ ທີ່ມີສຳນັກງານຕັ້ງຢູ່ບາງກອກ, ຣາຊະອານາຈັກໄທ ໃນໂອກາດທີ່ສຳເລັດໜ້າທີ່ການທູດຂອງທ່ານ.